title: Puent de l'Almozara
text: O puent de l'Almozara ye un puent sobre o río Ebro en a ciudat de Zaragoza. Va dende a plaza d'Europa, en o barrio de l'Almozara enta a carrera Val de Broto de l'ACTUR.
  
  Fue enguerau en 1870 pa permitir a interconexión d'as linias de ferrocarril que arribaban ta a ciudat. Dimpués d'una intensa vida, que incluyó quantas remodelacions por inundacions, enamplacions y danyos por l'uso fue reconvertiu en un puent piatonal y carretero. Hue en día ye un d'os prencipales pasos sobre o río d'a ciudat, estando un punto clau d'o trafico en as riberas de l'Ebro.
  
  En a suya dentrada dende a plaza Europa se sitúa a obra Cierzo, d'o escultor Andreu Alfaro mientres que en o extremo opuesto bi ha una locomotora cedida por Industrias López Soriano en remeranza d'a función orichinal d'o puent.
  
  Historia
  
  Orichens ferroviarios
  
  Construito en primerías pa o paso d'o ferrocarril por a ciudad aragonesa, se prochectó pa conectar os trachectos Madrit-Zaragoza y Zaragoza-Barcelona y asinas permitir una comunicación dreita sin transbordos entre Madrit y Barcelona. A multiples concesions ferroviarias en Espanya heban deixau ixe trachecto dividiu entre a Companyía d'os Ferrocarrils de Madrit ta Zaragoza y Alicant, que teneba o trachecto de Madrit ta Zaragoza con cabecera en a centrica gara de Campo Sepulcro (dende 1863), y a Companyía d'os Camins de Fierro d'o Norte d'Espanya, que heba construito a suya propia terminal en a gara d'o Norte pa a suya concesión Zaragoza-Barcelona en 1861. Os dos ferrocarrils yeran incomunicaus entre sí, de forma que os viachers que quereban fer a rota completa heban de trescruzar a ciudad en dilichencias, en unos intercambeos que dica 1885 no yeran cubiertos por o ret tramviario.
  
  A situación empenta a o gubierno a licitar o prochecto d'un puente que permita a comunicación dreita en 1869. Por un coste de 3.000.000 de reyals, a interpresa belga Coil resulta adchudicataria. Se tractaba, como yera habitual por ixas envueltas, d'un puent d'estructura metalica composau por una celosía de 340 metros de largaria refirmada en nueu puntos. Os ueito trampos en que se dividía o tablero yeran a ueito metros d'altaria sobre o río, refirmaus en dobles celindros de metal de 2,5 metros de diametro que a la vegada descansaban sobre una fabrica de formigón. Una vía unica s'asentaba sobre dito tablero. D'alcuerdo a o contrato, fue inaugurau en 1870 con o cruce d'un convoy cargau con grava.
  
  Nomás una anyada dimpués se fació evident o baixo periodo de retorno con que fue disenyau, ya que as inundacions de 1871 causoron problemas en actuar o puent como un obstaclo a o fluxo. A situación d'alarma arribó a o punto d'haber-se d'apuntar con canyons d'a guarnición d' castiello de l'Alchafaría a la estructura con fin de volar-la si a situación empioraba y gosaba menazar a ciudat. Encara que sin repetir-se tal periglo, se i producioron problemas parellanos con as inundacions de 1874 y 1878.
  
  Con a fin de solucionar o problema definitivament, o puente fue reformau en 1879 puyando-se o tablero pa prevenir que isto tornara a pasar. Se reyalizó a obra recreixindo os pilars pa puyar o suyo extremo superior, deixando una caracteristica vista con as dos altarias envistables.
  
  Servicio y declive ferroviario
  O puent sufrió a detonación d'una bomba en o tercer d'os suyos pilars en 1932, danyando a estructura. Pa apanyar-lo y permitir restaurar a circulación ferroviaria s'encargó a Agromán, que yera reyalizando obras de consolidación en a Basilica d'o Pilar, que restaurara o puent si bien o estau d'a estructura continaba sin estar l'optimo. Estudios estructurals posteriors atribuyoron as causas a danyos en os pilars debius a las inundaciones de 1930.
  
  Istos problemas estructurals continos y o cada vegada mayor peso d'as locomotoras de vapor facioron que se reconstruise en 1947. O nuevo prochecto, a cargo de nuevo d'Agromán fue obra d'o reputau incheniero Eduardo Torroja. Planteyaba enamplar a tres os tablers, encara que a la fin se construyion unicament dos nuevos, deixando o puente anterior en o espacio a on yera previsto o tercero. Con a enamplación, o puent pasó a tener doble vía.
  
  Uso pa trafico rodau
  
  Dimpués de completar-se a circunvalación ferroviaria con l'apertura en 1968 d'o puent de Miraflors por o sud deixoron de circular trens en 1976. O puent permaneixió alavez quantos anyos en desuso dica 1986, quando fue reformau por Javier Manterola, estando atra vegada enamplau y ubierto a o tráfico rodau baixo l'alcaldía d'Antonio González Triviño o 30 de setiembre de 1987  pa dar solución a una ciudat en creiximiento que s'había expandiu por a marguin ezquierda de l'Ebro con o Plan ACTUR. En a marguin ezquierda de l'Ebro, a carrera Val de Broto ganó con a inauguración importancia, en perchudicio d'a rota dreita por avenida Sant Chuan d'a Penya a traviés d'o centro. S'enmarca asinas en o intento de aleixar o trafico d'o Casco Historico
  
  As caracteristicas bovedas de plastico d'o centro d'o puent se disenyoron pa contener as tuberías que subministran augua y atros servicios a o nuevo barrio d'a marguin ezquierda. En 2009 se reformó eliminando as dita bovedas estando substituidas por un bulevar piatonal con carril bici por o centro d'o puent.
  
  Referencias
  
  Enlace externo
  
  Puents de Zaragoza
  Puents ferroviarios